
       PARLAMENTUL  ROMÂNIEI
          CAMERA DEPUTAŢILOR

	Comisia juridică, de  disciplină  şi imunităţi

Nr. 31/114 din 27 martie 2007


	Comisia pentru drepturile omului,                            culte şi problemele  minorităţilor
Nr.25/83 din 27 martie 2007


                                                                                                               Pl-x 49/2007
RAPORT  COMUN
asupra propunerii legislative  pentru completarea art. 3 din

Decretul – Lege nr.126/1990 privind unele măsuri referitoare la Biserica Română Unită cu Roma (greco-catolică)

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru drepturile omului, culte şi problemele minorităţilor naţionale au fost sesizate, spre dezbatere în fond, cu propunerea legislativă pentru completarea art. 3 din Decretul – Lege nr.126/1990 privind unele măsuri referitoare la Biserica Română Unită cu Roma (greco-catolică), trimisă cu adresa nr. Pl-x 49 din 14 februarie 2007 şi  înregistrată cu nr.31/114, respectiv nr.25/83, din  15 februarie 2007.  
  Propunerea legislativă a fost iniţiată de domnii deputaţi Mircea Valer Puşcă şi Horea Dorin Uioreanu .
                 Potrivit prevederilor  art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

                Senatul, în calitate de primă Cameră sesizată, a respins această  propunere legislativă  în şedinţa din data de 8 februarie 2007.
 Consiliul Legislativ, prin avizul nr.473 din 04.05.2005, a avizat negativ propunerea legislativă.

 Guvernul, prin punctul de vedere cu nr. 3259 din 26.10.2006, nu susţine adoptarea iniţiativei legislative.
                 Propunerea legislativă supusă dezbaterii are ca obiect de reglementare introducerea unui alineat nou, alin.(2), la art.3 din Decretul – Lege nr.126/1990 privind unele măsuri referitoare la Biserica Română Unită cu Roma (greco-catolică), prin ale cărui dispoziţii să permită părţii interesate să apeleze la o acţiune în justiţie, în cazul în care rezolvarea litigiilor legate de restituirea lăcaşurilor de culte pe calea unui dialog  interconfesional nu s-a realizat. Prin propunerea formulată se garantează aplicarea principiului liberului acces la justiţie, în conformitate cu prevederile art.6 din Convenţia europeană a drepturilor omului şi a libertăţilor fundamentale. 
                 La lucrări nu au participat iniţiatorii, deşi au fost invitaţi. 
                 În conformitate cu prevederile art. 61 din Regulamentul Camerei Deputaţilor, republicat, membrii celor două Comisii au examinat propunerea legislativă, în şedinţele din 14 martie şi din 27 martie 2007.              
                În urma examinării propunerii legislative, a avizului negativ al Consiliului Legislativ şi a punctului de vedere al Guvernului,  s-a constatat că iniţiativa legislativă a rămas fără obiect ca urmare a adoptării Legii nr.182/2005 privind aprobarea Ordonanţei Guvernului nr.64/2004 pentru completarea art.3 din Decretul – Lege nr.126/1990 privind unele măsuri referitoare la Biserica Română Unită cu Roma (greco-catolică), prin care  a fost reglementat liberul acces la justiţie  în  situaţiile prevăzute la alineatul 1 al articolului 3 din Decretul - Lege. 
                Faţă de considerentele menţionate mai sus, membrii celor două Comisii au hotărât, cu unanimitate de voturi, să  propună plenului Camerei Deputaţilor respingerea propunerii legislative pentru completarea art. 3 din Decretul – Lege nr.126/1990 privind unele măsuri referitoare la Biserica Română Unită cu Roma (greco-catolică), ca rămasă fără obiect. 
      La lucrările celor două Comisii au fost prezenţi 12 deputaţi, din totalul de 16 membrii ai Comisiei pentru drepturile omului, culte şi problemele minorităţilor naţionale şi  14 deputaţi, din totalul de 27 membrii ai Comisiei juridice, de disciplină şi imunităţi .
 În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE ,                                   PREŞEDINTE,
           Sergiu ANDON                                    Nicolae PĂUN
                           SECRETAR,                                       SECRETAR,    

                           George BĂEŞU                                   Ştefan BUCIUTA                                                              
      Consilieri,
      Cecilia Păduroiu
      Onesia Babeş

